b"\n_START_ARTICLE_\nForening\n_START_SECTION_\nLovgivning\n_START_PARAGRAPH_\nDer eksisterer lovgivning om foreninger. Stifterne og medlemmerne kan inden for lovens rammer udforme foreningsvedt\xc3\xa6gten ('foreningens love'), hvorledes alle forhold h\xc3\xa5ndteres. Foreninger, i hvilke medlemskab er pligtigt (som grundejerforeninger med tvunget medlemskab) eller dog reelt en n\xc3\xb8dvendighed (som fagforeninger og arbejdsgiverforeninger), kan dog ikke i alle henseender bestemme deres egne forhold. Domstolene opstiller s\xc3\xa5ledes for s\xc3\xa5danne foreninger ud fra almindelige retsgrunds\xc3\xa6tninger nogle ufravigelige krav med hensyn til hvem, som har et retskrav p\xc3\xa5 at blive optaget, hvorn\xc3\xa5r et medlem kan ekskluderes, og hvilken stilling et medlem i \xc3\xb8vrigt har over for foreningen (f.eks. krav p\xc3\xa5 lige- og saglig behandling)._NEWLINE_Foreninger spiller en helt afg\xc3\xb8rende rolle i det danske samfundsliv. Mange anliggender, der i andre lande forvaltes af offentlige institutioner, varetages i Danmark af private foreninger (evt. med offentlige tilskud). Som arbejdsl\xc3\xb8shedskasser.\n_START_SECTION_\nForeningsfrihed\n_START_PARAGRAPH_\nI Danmark er der foreningsfrihed. grundloven fasts\xc3\xa6tter i \xc2\xa7 78, at borgerne har ret til uden forudg\xc3\xa5ende tilladelse at danne foreninger i ethvert lovligt \xc3\xb8jemed.  _NEWLINE_I visse foreninger er der pligt til medlemskab. Ved parcelhuse kan der v\xc3\xa6re tinglyst en pligt til at v\xc3\xa6re medlem af en grundejerforening. Eksklusivaftaler, som forpligter de ansatte p\xc3\xa5 en arbejsplads til medlemskab af en bestemt fagforening, er if\xc3\xb8lge lov om foreningsfrihed p\xc3\xa5 arbejdsmarkedet ulovlige._NEWLINE_En ejendom, der er udstykket i ejerlejligheder, skal have en ejerforening, som indehaverne af ejerlejlighederne automatisk er medlem af. Ejerforeningen er et administrativt organ.\n_START_SECTION_\nForeningss\xc3\xa6dvaner\n_START_PARAGRAPH_\nSelv om foreningsomr\xc3\xa5det i vidt omfang hviler p\xc3\xa5 aftalelovens adgang til frit at indrette sig, er der en r\xc3\xa6kke s\xc3\xa6dvaner, som kendetegner de fleste foreninger.\n_START_SECTION_\nGeneralforsamling\n_START_PARAGRAPH_\nDen \xc3\xb8verste myndighed vil i reglen v\xc3\xa6re en generalforsamling, (eller lignende h\xc3\xb8jeste myndighed) hvor alle medlemmer eller delegerede kan deltage og stemme. Her vil alle medlemmer som udgangspunkt have \xc3\xa9n stemme hver. Er der tale om en grundejerforening, ejerforening eller lignende, vil der dog oftest kun v\xc3\xa6re en stemme per grund, ejendom eller lejlighed, selv om der deltager to eller flere beboere fra ejendommen.\n_START_SECTION_\nBestyrelse\n_START_PARAGRAPH_\nLedelsen varetages \xe2\x80\x93 mellem generalforsamlinger \xe2\x80\x93 af en valgt bestyrelse.\n_START_SECTION_\nForeningslivet i Danmark\n_START_PARAGRAPH_\nEn unders\xc3\xb8gelse foretaget af TNS Gallup og analyseret af Klaus Levinsen, Lektor ved Syddansk Universitet, for Dansk Ungdoms F\xc3\xa6llesr\xc3\xa5d (DUF) viser, at deltagelse i foreninger ikke kun gavner det demokratiske samfund, men ogs\xc3\xa5 kan give individet nogle lederkvalifikationer. Unders\xc3\xb8gelsen blandt 301 erhvervsledere i private og offentlige virksomheder viser, at 79\xc2\xa0% af erhvervslederne har v\xc3\xa6ret aktive i en eller flere foreninger, inden de fyldte 30 \xc3\xa5r. _NEWLINE_Erhvervslederne vurderer selv, at deres tid i foreningslivet har givet dem sociale kompetencer, samarbejdskompetencer og st\xc3\xa6rke netv\xc3\xa6rk."